
[bookmark: _Hlk184389059]RNDr. Ján Kormanec, DrSc., sa v tomto roku dožíva významného životného jubilea, narodil sa v roku 1959 v Žiline. V rokoch 1979-1984 študoval na Katedre biochémie, Prírodovedeckej fakulty Univerzity Komenského, po ukončení štúdia mu bol priznaný akademický titul RNDr., doktor prírodných vied.
Ďalej už pokračoval v rokoch 1984–1991 internou ašpirantúrou na Ústave molekulárnej biológie SAV. Dizertačnú prácu Izolácia a charakterizácia nového génu pop1 v Saccharomyces  cerevisiae, kódujúceho bielkovinu s vnútornou periodickou štruktúrou úspešne obhájil v roku 1991 a bol mu priznaný akademický titul CSc. vo vednom odbore Molekulárna biológia.
V roku 2002 mu Vedecká rada Univerzity Komenského udelila vedeckú hodnosť DrSc. vo vednom odbore Molekulárna biológia na základe doktorskej dizertačnej práce Heterogenita sigma faktorov RNA polymerázy a diferenciácia streptomycét.
Doktor Kormanec absolvoval početné študijné pobyty v zahraničí: 
V rokoch 1988–1989 absolvoval študijný pobyt v laboratóriu prof. Hansa Kuntzela, Max-Planck Institut fur Experimentalle Medizin, Abtailung Chemie, Gottingen, Nemecko, kde sa zúčastnil na projekte charakterizácie nového proteínu Num1 a jeho génu v Saccharomyces  cerevisiae.
V rokoch 1995–1996 a potom ešte v roku 1998 absolvoval študijné pobyty v laboratóriu prof. Ralpha Kinneho, Max-Planck Institut fur Moleculare Physiologie,  Dortmund, Nemecko s prácou na projektoch týkajúcich sa Na+/glukózového kotransportera.
V roku 2003 pôsobil ako hosťujúci profesor na Université Paris Sud, Orsay cedex, Francúzsko, pozvaný profesor.
[bookmark: _Hlk184389176]Na Ústave molekulárnej biológie SAV, v. v. i., pôsobí od roku 1991 ako vedúci Oddelenia biochémie, ktoré sa v roku 2003 zmenilo na Oddelenie génovej expresie a v súčasnosti je vedúcim Oddelenia genomiky a biotechnológií. V rokoch 2009-2012 bol predsedom vedeckej rady ÚMB SAV a v rokoch 2012-2016 riaditeľom ÚMB SAV.
[bookmark: _Hlk184389249]RNDr. Ján Kormanec, DrSc., je významným, medzinárodne uznávaným odborníkom v oblasti mikrobiológie a molekulárnej biológie. Počas štyridsaťročného pôsobenia na Ústave molekulárnej biológie SAV významne prispel k pochopeniu účinkovania a regulácie mimoriadne komplexnej siete sigma faktorov a ich regulátorov v odozve na stres a diferenciáciu streptomycét. Tieto pôdne baktérie podliehajú výnimočnej morfologickej diferenciácií prepojenej s produkciou viac než 70 % známych antibiotík a iných biologicky aktívnych sekundárnych metabolitov. Skupina Jána Kormanca objavila a charakterizovala nové angucyklínové antibiotikum auricín, ktorého produkcia je regulovaná zložitým mechanizmom využívajúcim jeho medziprodukty a ďalšie regulátory. Pochopenie tohto mechanizmu je základom pre vývoj a produkciu nových biologicky aktívnych látok s využitím biosyntetických génov auricínu a iných polyketidových antibiotík pomocou inovatívneho prístupu syntetickej biológie. Zaviedli viaceré systémy modifikácie genómu streptomycét. Okrem toho objavili nový systém identifikácie génov patogenocity viacerých patogénnych baktérií, ako Salmonella typhimurium, Staphylococcus aureus a Mycobacterium tuberculosis. Tieto ich výsledky boli ocenené viacerými národnými oceneniami.
Ján Kormanec absolvoval viacero pobytov na špičkových zahraničných pracoviskách. Medzinárodné uznanie Jána Kormanca je dokumentované množstvom vyžiadaných prednášok na prestížnych medzinárodných vedeckých konferenciách.
Kvalitu vedeckej práce RNDr. Jána Kormanca DrSc., však najlepšie charakterizujú excelentné práce v špičkových časopisoch v oblasti molekulárnej biológie, mikrobiológie, genetiky a biotechnológie, ako napríklad články v Nature Chemical Biology, Nature Reviews Microbiology, Nucleic Acids Research, Molecular Microbiology, Gene, Journal of Bacteriology, Microbiology-SGM, Applied Microbiology and Biotechnology a ďalšie, o čom svedčia aj scientometrické údaje – je autorom a spoluautorom viac ako 147 publikácií vo WoS a šiestich kapitol v prestížnych zahraničných vydavateľstvách, ktoré boli citované viac ako 2800-krát, pričom je korešpondujúcim autorom na 93 z nich. 
RNDr. Ján Kormanec, DrSc., získal The Wellcome Trust grant na projekt: „Identification of novel Salmonella typhimurium genes under the control  of RNA polymerase sigma factor σE” v spolupráci s prof. Markom Robertsom z University of Glasgow, UK. V rokoch 2013-2018 bol zodpovedným riešiteľom za ÚMB grantového projektu 7RP v rámci výzvy EU SP1-Cooperation: Synthetic Biology towards applications, udelený Europskou úniou: „Rewiring the Streptomyces factory for cost-effective production of biomolecules“. Koordinátor projektu bol Prof. Anastassious Economou, Katholieke Universiteit Leuven Belgium. Okrem týchto zahraničných projektov Ján Kormanec bol vedúcim 10 VEGA projektov a 6 APVV projektov. 
[bookmark: _Hlk184389311]Ján Kormanec je výnimočne aktívny aj vo výchove mladých vedeckých pracovníkov, bol školiteľom 9 úspešne obhájených doktorandov. Ján Kormanec patrí medzi nosné osobnosti ústavu a jeho odborná erudovanosť, profesionálna zodpovednosť, komunikatívnosť a ochota pomôcť je veľkým prínosom pre jeho pracovisko.
Na základe týchto skutočností mu Predsedníctvo SAV udelilo Čestnú plaketu SAV Dionýza Blaškoviča za zásluhy v biologických vedách.
